題鄭十八著作虔
作者：杜甫
朝代：唐

paragraphs: 台州地闊海冥冥，雲水長和島嶼青。
亂後故人雙別淚，春深逐客一浮萍。
酒酣嬾舞誰相拽，詩罷能吟不復聽。
第五橋東流恨水，皇陂岸北結愁亭。
賈生對鵩傷王傅，蘇武看羊陷賊庭。
可念此翁懷直道，也霑新國用輕刑。
禰衡實恐遭江夏，方朔虛傳是歲星。
窮巷悄然車馬絕，案頭乾死讀書螢。